Michal Buzalka

Mons. ThDr. **Michal Buzalka** (* 18. september 1885, Svätý Anton (v tom čase Svätý Antol) – † 7. december 1961, Tábor) bol pomocný biskup Trnavskej apoštolskej administratúry a slovenský mučeník.

## Životopis
Michal Buzalka po absolvovaní benediktínskeho gymnázia v Ostrihome študoval teológiu na univerzite vo Viedni. Tu bol 14. júla 1908 vysvätený za kňaza. V roku 1912 vo Viedni obhájil doktorát z teológie. V rokoch 19081912 pôsobil ako kňaz v pastorácii na rôznych miestach: Teplá, Banská Štiavnica, nemocnica sv. Štefana v Budapešti, Skýcov, Vajnory. V rokoch 19221924 vykonával funkciu prefekta seminára v Trnave a zároveň tu vyučoval morálnu a pastorálnu teológiu. V rokoch 19241931 bol farárom v Zavare. V roku 1931 bol vymenovaný za rektora seminára v Trnave. Po prenesení seminára do Bratislavy v roku 1936 sa po zriadení Bohosloveckej fakulty Univerzity Komenského v Bratislave stal prvým rektorom jej kňazského seminára a to až do roku 1940. Funkciu rektora seminára zastával opäť v rokoch 19421950. Dňa 15. mája 1938 bol v Ríme vysvätený za pomocného biskupa Trnavskej apoštolskej administratúry ako titulárny biskup konenský. V rokoch 19391945 zastával funkciu predsedu Katolíckej akcie a Združenia katolíckej mládeže. 

V roku 1940 bol vymenovaný za vojenského vikára Slovenskej armády. V tejto funkcii zotrval až do roku 1945. V roku 1945 bol za svoje aktivity počas Slovenského štátu uväznený na 4 mesiace.

V rámci represálií KSČ voči rímskokatolíckej cirkvi na Slovensku bol Michal Buzalka 12. júla 1950 vzatý do vyšetrovacej väzby, kde bol podrobený fyzickému a psychickému týraniu. 12. januára 1951 ho štátny súd v Bratislave v procese spolu s biskupmi Jánom Vojtaššákom a Pavlom Gojdičom odsúdil na doživotie. V rokoch 19511956 bol väznený vo Valdiciach, Leopoldove, Prahe-Ruzyni, Žiline, Ilave a v Prahe-Pankráci. Na základe jeho veľmi zlého zdravotného stavu, spôsobeného pobytom vo väzení, mu v roku 1956 prerušili výkon trestu. Následne bol internovaný v Domove dôchodcov v Děčíne a v Charitnom domove v Tábore, kde 7. decembra 1961 zomrel. Jeho telesné ostatky boli v roku 1964 prenesené do rodiska vo Svätom Antone, 12. februára 2003 boli prenesené do krypty katedrály sv. Martina v Bratislave.Ostatky tela pána biskupa Michal Buzalku, boli 15.júna 2017 premiestnené do jeho rodiska Svätého Antona, kde sú uložené vo farskom kostole v sarkofágu.

V roku 2000 začal proces jeho blahorečenia. Diecézna fáza procesu bola ukončená a kauza bola postúpená na Svätú stolicu k definitívnemu vyjadreniu.

## Referencie

## Literatúra
* Letz, Róbert (ed.) *Dokumenty k procesu s katolíckymi biskupmi Jánom Vojtaššákom, Michalom Buzalkom a Pavlom Gojdičom*. 1. vyd. Bratislava: Ústav pamäti národa, 2007. 373 s., ISBN 978-80-969296-6-5
* Peter Slepčan,  Róbert Letz *Krížom k svetlu - Život a dielo biskupa Michala Buzalku*, Dobrá kniha: Trnava, 2011, ISBN 9788071417316

## Iné projekty

## Externé odkazy
* Životopis Michala Buzalku na stránkach Ministerstva obrany SR, autor Tibor Ujlacký

Kategória:Biskupi Trnavskej diecézy
Kategória:Slovenskí politickí väzni
Kategória:Politickí väzni komunistického režimu v Česko-Slovensku
Kategória:Obete komunistického režimu v Česko-Slovensku
Kategória:Služobníci Boží
Kategória:Osobnosti zo Svätého Antona